Ane Halsboe-Jørgensen (S), 2024-02-08:
Tak for forslaget.
Tak for at bringe den problemstilling ind i Folketingssalen, der handler om, at vi har et arbejdsmarked, der udvikler sig, og hvor der er kommet en gråzone.
Vi er alle sammen bekendt med, at hvis du vælger at være selvstændig, tager du også ansvar for dit eget arbejdsliv.
Der er mange, der knokler hårdt og i den første tid ikke får løn osv., og det er noget, man ved, når man går ind i det.
Og så har vi samtidig et arbejdsmarked, hvor vi igennem 100 år har arbejdet for, at der er ordentlige vilkår for dem, arbejdsgiverne ansætter, sådan at vi grundlæggende har et arbejdsmarked i Danmark, hvor det at gå på arbejde indebærer, at man både har et arbejdsmiljø, man ikke bliver syg af, og en løn, man kan leve af.
Men i stigende grad oplever vi – ikke bare i Danmark, men også i resten af Europa – en mellemting, hvor platformsarbejderes arbejdsvilkår indebærer, at de på den ene side ikke er rigtig selvstændige, men på den anden side heller ikke har de rettigheder, vi ellers er vant til at folk har på arbejdsmarkedet.
Vi ser alt for mange eksempler på, at platformsvirksomheder bruger digitaliseringen og det fleksible arbejdsliv som en vej til ikke at have de regler og give de rettigheder, som vi i fællesskab ellers er blevet enige om på vores arbejdsmarked.
Vi knokler løs for, at det er noget, der bliver indført i hele Europa, fordi det er et problem, vi oplever brede sig, og som i nogle tilfælde ikke lader sig bremse af landegrænser.
Vi har heldigvis også opbakning fra Folketingets Europaudvalg til et mandat til i Bruxelles at kunne gå meget ambitiøst ind i den drøftelse.
Det synes jeg så til gengæld også vi skylder at gøre, og derfor kommer det her forslag på et tidspunkt, hvor jeg stadig tror på den europæiske løsning, og derfor kommer jeg heller ikke til bare at gå ind og sige, at nu gør vi det nationalt.
For jeg tror på, at vi kan gøre det på europæisk plan.
Jeg tror på, at vi kan få en formodningsregel, der klassificerer platformsarbejdere korrekt, enten som lønmodtagere eller som selvstændige.
Og jeg tror på, at vi kan få et ambitiøst direktiv, som gør det lettere at afklare de her sager, og som selvfølgelig lader reelle selvstændige være selvstændige, men også samtidig opfanger det i de situationer, hvor det ikke er tilfældet.
Det er også en del af det, der forhandles i Bruxelles lige nu.
Ud over den her del handler det også om rettigheder for platformsarbejdere i forhold til platformsvirksomhedernes overvågning og brug af kunstig intelligens og algoritmeledelse.
Det er også noget, vi ser vokse frem som følge af de her nye digitale platforme og digitale rammer.
Det er også uhyre vigtigt for menneskers arbejdsmiljø, at vi får sikret bedre rammer for det.
Desværre, må man sige, er det ikke faldet på plads i EU endnu.
Det landede ikke lige inden jul under Spaniens formandskab, selv om det var tæt på.
Nu har belgierne overtaget i forbindelse med deres formandskab og arbejder i disse timer på et kompromis, der kan samle det nødvendige flertal i Rådet.
Jeg tror stadig væk på, at det kan lykkes, og derfor er det regeringens primære fokus, at det her er noget, vi får indført i hele Europa, sådan at vi får styrkede rettigheder og bedre rammer for de her medarbejdere.
Tak for ordet.